PF ออกหุ้นกู้ด้อยสิทธิฯ วงเงิน 1 พันล้าน เสนอขายกองทุน-รายใหญ่ 26-28 พ.ย.นี้
PF ออกหุ้นกู้ด้อยสิทธิฯ วงเงิน 1 พันล้าน เสนอขายกองทุน-รายใหญ่ 26-28 พ.ย.นี้ 
16 พ.ย. 2561

นางสาวศิริรัตน์ วงศ์วัฒนา ประธานเจ้าหน้าที่กลุ่มการเงิน บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า บริษัทเสนอขายหุ้นกู้ด้อยสิทธิที่มีลักษณะคล้ายทุนไถ่ถอนเมื่อเลิกบริษัท (Perpetual Bond :PERP) ด้วยการนับเป็นทุน ทำให้หุ้นกู้ด้อยสิทธิที่มีลักษณะคล้ายทุนฯ ไม่มีระยะเวลาไถ่ถอนคืน ชำระคืนเงินต้นทั้งหมดเพียงครั้งเดียว ณ วันไถ่ถอนหุ้นกู้เมื่อเลิกบริษัท หรือเมื่อผู้ออกหุ้นกู้ใช้สิทธิไถ่ถอนก่อนกำหนดตั้งแต่ปีที่ 5 เป็นต้นไป แต่ผู้ลงทุนจะได้รับดอกเบี้ยในอัตราที่สูงกว่าหุ้นกู้ธรรมดา จ่ายดอกเบี้ยทุกๆ 3 เดือน โดยผู้ออกหุ้นกู้มีสิทธิเลื่อนการชำระดอกเบี้ย พร้อมกับสะสมดอกเบี้ยจ่ายไปชำระในวันใดๆ ก็ได้ โดยไม่มีเงื่อนไขใดๆ
สำหรับผลตอบแทนการลงทุน กำหนดดอกเบี้ยคงที่ 9.5% ต่อปี ในปีที่ 1-5 หลังจากนั้นในปีที่ 6-25 อัตราดอกเบี้ยเท่ากับผลตอบแทนพันธบัตรรัฐบาลอายุ 5 ปี บวกอีก 7.33% และปีที่ 26 เป็นต้นไป ดอกเบี้ยเท่ากับผลตอบแทนพันธบัตรรัฐบาลอายุ 5 ปี บวกเพิ่มอีก 8.08%  โดยอัตราผลตอบแทนพันธบัตรรัฐบาลอายุ 5 ปี ณ วันที่ 17 ตุลาคม 2561 อยู่ที่ 2.42%
โดยวัตถุประสงค์ในการเสนอขายหุ้นกู้ครั้งนี้ เพื่อใช้ในการดำเนินงานและรองรับการขยายธุรกิจของบริษัท ทั้งนี้ บริษัทดำเนินธุรกิจพัฒนาอสังหาริมทรัพย์  และยังลงทุนในธุรกิจโรงแรม อีกทั้งยังมีการขยายธุรกิจ ด้วยการร่วมทุนกับบริษัทชั้นนำจากญี่ปุ่นและฮ่องกง ได้แก่ ซูมิโตโม ฟอเรสทรี, ฮ่องกงแลนด์  และ เซกิซุย เคมิคอล เพื่อพัฒนาโครงการที่อยู่อาศัยในระดับไฮเอนด์ ทั้งโครงการแนวราบและคอนโดมิเนียม
มั้งนี้ หุ้นกู้ดังกล่าวจะเสนอขายระหว่างวันที่  26-28 พฤศจิกายน 2561 จำนวนที่เสนอขาย ไม่เกิน 1,000 ล้านบาท เสนอขายให้ผู้ลงทุนสถาบัน หรือผู้ลงทุนรายใหญ่ จองซื้อขึ้นต่ำ 100,000 บาท และเป็นทวีคูณของ 100,000 บาท โดยผู้จัดการการจัดจำหน่ายหุ้นกู้ในครั้งนี้ ได้แก่ บล.โกลเบล็ก จำกัด และ บล.เคที ซีมิโก้ จำกัด